Eie hospitaal is gou hier | News24
Eie hospitaal is gou hier
Dr Andries Marais, uitvoerende bestuurder van OriginHealth, met Tanya Venter, bemarkingskoördineerder, en dr André Lerm by die bekendstelling van OriginHealth se Jeffreys Bay Hospital die week. Foto: MARINDA HOUGH
LANKVERWAG en onontbeerlik vir die groei van ‘n gemeenskap…
Dit is hoe dr Andries Marais, uitvoerende bestuurder van OriginHealth, die nuwe Jeffreysbaai Hospitaal op die hoek van Blou-kransstraat en Outeniquaweg die week by die bekendstelling beskryf het.
Professioneles in die mediese beroep en belanghebbendes is vroeër die week by die Mentorskraal Landgoed trakteer, en deeglik oor die projek ingelig. Tydens die interaktiewe sessie is vrae beantwoord en inligting gedeel oor die nuwe fasiliteit.
“Ons verseker ‘n vars benadering tot gesondheidsorg - die ideale balans tussen sorgsaamheid, meelewing en gerief. Deeglike studie is aan die omgewingsvriendelike ontwerp gewy,” sê dr Marais. Die proses is reeds in 1994 begin.
Die 60-bed hospitaal is ontwerp met mediese, chirurgiese, hoësorg, kraam-, pedia-triese, radiologie en ongevalle-afdelings, tea-ters en daghospitaal. Aanvanklik gaan 30 beddens akkommodeer word, en die behoefte sal uitbreiding bepaal. Voorsiening is gemaak vir spreekkamers, meer teaters, met genoegsame parkering en ruim toegang.
Klem word gelê op ‘n rugstige, helende omgewing om die pasiënt, besoeker en personeel ‘n tuiservaring te bied met effektiewe geraasbeheer, klankabsorpsie, sagte beligting en vloei van beweging.
Die hospitaal se gesonder, “groen” ontwerp beloof pasiëntprivaatheid, ‘n gerieflike werkomgewing, verminder die omgewingsimpak en verlaag langtermyn bedryfskostes.
Alle mediese fondse is welkom.
Die projek se beplanningsdokumente is afgehandel, die bouterrein is omhein en die munisipale hersonering goedgekeur. Bouwerk begin in Januarie 2016 en die hospitaal behoort teen die laaste deel van volgende jaar operasioneel wees.
Belangstellendes kan reeds inligting op die webwerf, www.originhealth.net, bekom. Tanya Venter, bemarkingskoördineerder, is by marketing@originhealth.net beskikbaar.